Fredrikssons fabrikk

Fredrikssons fabrikk er en svensk-norsk komiserie som gikk på NRK-TV fra 1990 til 1993. Handlingen i serien var lagt til en mindre norsk klesfabrikk der den svenske sjefen hadde sine daglige disputter og episoder med sine late og streikelystne ansatte.

Serien ble en stor seersuksess og er også blitt vist på svensk fjernsyn.

 Handling 
Serien handler om den lille norske klesfabrikken «Fredrikssons fashion», som drives av den oppgitte svensken, direktør Fredriksson. Syerskene hans er fire norske kvinner, som er mer opptatt av å skravle og sysle med egne ting enn å arbeide. De ansatte – med den tillitsvalgte Pia i spissen – er heller ikke sene med å gå til streik hvis det er noe de er misfornøyde med, og det oppstår stadig vekk disputter og humoristiske situasjoner mellom dem og deres svenske sjef.

 Rollefigurer 
 Direktør Hans «Hasse» Fredriksson (spilt av Magnus Härenstam) er klesfabrikkens svenske sjef, og sliter stadig vekk med å få sine ansatte til å arbeide.

 Pia Andersen (spilt av Anne Marie Ottersen) er tillitsvalgt for de ansatte. Hun er i konstant opposisjon til Fredriksson, og maner svært ofte til streik for å tvinge direktøren og hans forslag for effektivisering i kne. Hun har vært gift med Roger, men gjennomgår skilsmisse allerede tidlig i første sesong. Man kan også i enkelte episoder se antydninger til en viss fascinasjon for Fredriksson.

 Kari Jensen (spilt av Brit Elisabeth Haagensli) er den yngste av Fredrikssons syersker og istedenfor å jobbe bruker hun som regel tiden på å sminke og pynte seg, eller å lengte etter kjæresten Bjarne.

 Oddveig (spilt av Elsa Lystad) er gift og middelaldrende. Hun er like lat som Pia og Kari, og sitter for det meste og beklager seg over den håpløse ektemannen Einar, sønnen Geir-Ove og den ufordragelige svigerdatteren Solveig. Hun har en generell smågretten, klagende og spydig tone overfor de andre, men dog med glimt i øyet.

 Margit (spilt av Aud Schønemann) er den eldste av syerskene, og har jobbet på fabrikken i mange år. I motsetning til de andre jentene,er Margit svært samvittighetsfull og forsiktig, og hun bruker faktisk arbeidstiden til å jobbe. Hun føler seg til tider oppgitt over de andre jentenes oppførsel, og er svært begeistret for direktør Fredriksson. Allikevel stiller hun alltid opp for de andre damene enten det er i streik eller for å skjule ting for Fredriksson. Hun er enke, og snakker stadig om sin avdøde mann Håvard.

 Tommy Jakobsen (spilt av Geir Kvarme) er klipper på fabrikken, og eneste hane i kurven inne på arbeidsrommet. Tommy er langt mer ansvarbevisst enn jentene, men lar seg som regel overtale til å bli med på de til dels ville planene deres fordi han ikke tør å motsi dem. Tommy medvirker bare i første og tredje sesong, i julespesialen og spillefilmen.

 Ulla Fredriksson (spilt av Birgitta Andersson) er Fredrikssons egenrådige kone. Hun er ofte innom fabrikken og har sine egne meninger om hvordan driften av fabrikken bør foregå – noe som gjør henne svært upopulær blant de ansatte. Fru Fredriksson er kun med i den første sesongen, og i julespesialen. I begynnelsen av sesong 2 får vi vite at hun har forlatt Fredriksson.

 Om serien 
Fredrikssons fabrikk hadde premiere på NRK Fjernsynet 15. september 1990, og ble sendt på lørdagskveldene i tre omganger – i 1990, 1992 og 1993. Serien består av 17 halvtimes lange episoder, pluss en julespesial på rundt 45 minutter. Etter seriens slutt i 1993 fulgte kinofilmen Fredrikssons fabrikk – The movie, som hadde premiere i 1994.

Serien er basert på den britiske komiserien The Rag Trade, med manus av Ronald Wolfe og Ronald Chesney. Handlingen ble oversatt og tilrettelagt norske forhold av Andreas Markusson og Bo Hermansson. Hermansson hadde også regien på alle episodene.

Musikken stod Egil Monn-Iversen for. Kjenningsmelodien til serien var den gamle slageren Hva var vel livet uten deg? fra filmen Vi gifter oss fra 1951, og sangen ble fremført av Anne Marie Ottersen, Brit Elisabeth Haagensli, Elsa Lystad og Aud Schønemann.

Opptakene til Fredrikssons fabrikk ble spilt inn på Conventum Kongressenters 3. sal i Stovner Senter. Salen hadde inntil 588 publikumsplasser. Lokalene til Conventum Kongressenter ble senere revet da Stovner Senter skulle bygges ut.

 Mottakelse 
VGs anmelder Jan Ovind var svært lunken etter første episode. Han betegnet serien som «tørr» og skrev at: «Skal dette holde som lørdagsunderholdning i beste sendetid, må det bli fart på både syerskene og symaskinene til neste lørdag. Ellers er vi redd det går mot en rask konkurs for den finansielt truede fabrikken». Slik gikk det imidlertid ikke. Serien ble raskt svært populær blant seerne, og den siste episoden av sesong 1 ble sett av hele 2,3 millioner seere – en økning på oppimot en halv million seere fra uken før.VG - TV i kveld (15.09.1990, s.57) Dette var før TV 2 startet opp, og NRK var i prinsippet uten konkurranse. Men også da serien gikk i 1992 og 1993, var den blant ukas mest sette TV-programmer, med seertall som lå jevnt på mellom 1,3 og 1,5 millioner.VG Børsen (29.09.1992)VG Børsen (06.10.1992)VG Børsen (21.09.1993), s.51VG Børsen (12.10.1993), s.51

Også da Fredrikssons fabrikk gikk i reprise i 1997 var serien en stor publikumsmagnet for NRK. Med over én million seere var serien blant NRKs mest sette TV-programmer for 1997.VG TV-kanalenes vinnere (08.01.1998), s.43

 Episodeoversikt 

Sesong 1 (1990)
 Nummer  Navn  Første gang sendt1  «Inspektøren»  15. september 19902  «Brudekjolen»  22. september 19903  «Høyt blodtrykk»  29. september 19904  «En vanskelig alder»  6. oktober 19905  «Haute Couture»  13. oktober 19906  «Nymalt»  20. oktober 1990

Julespesial (1990)
 Nummer  Navn  Første gang sendt7  «O jul med din glede»  29. desember 1990

Sesong 2 (1992)
 Nummer  Navn  Første gang sendt8  «Full servering»  29. august 19929  «Ærlighet varer lengst»  12. september 199210  «Stå på krava»  19. september 199211  «Tid er penger»  26. september 199212  «Høyt spill»  3. oktober 1992

Sesong 3 (1993)
 Nummer  Navn  Første gang sendt13  «Selvforsvar»  4. september 199314  «Rent og pent»  11. september 199315  «Seiern er vår»  18. september 199316  «Jackpot»  25. september 199317  «Barnevakten»  2. oktober 199318  «Ilden er løs»  9. oktober 1993

 DVD-utgivelser 
Julespesialen O jul med din glede ble gitt ut på DVD av NRK i 2005. DVD-en inneholder også tre episoder fra første sesong.

Filmen Fredrikssons fabrikk – The movie er sluppet på DVD som en del av DVD-serien Norske klassikere.

Resten av serien har ikke blitt utgitt på DVD.

Hele serien finnes tilgjengelig i NRK TV: Fredrikksons Fabrikk

 Referanser 

 Eksterne lenker 


Kategori:Norske komiserier
Kategori:Svenske komiserier
Kategori:TV-produksjoner på SVT
Kategori:TV-produksjoner på NRK
Kategori:Svenske TV-produksjoner fra 1990-årene
Kategori:Norske TV-produksjoner fra 1990-årene